**Michael O'Brien, Djeca posljednjih vremena**

„Ljudski život je tajna i prepun je neobičnih zaokreta.“ – rečenica je to suvremenoga katoličkog pisca **Michaela D. O'Briena** koji u svojim djelima ***Djeca posljednjih vremena* (*Posljednja vremena, Pomrčina sunca* i *Dnevnik******nevolja***) prikazuje jednu od verzija apokalipse. On ne nastoji prikazati određene pojedinosti konačne apokalipse, niti nam ne nudi neki određeni odgovor. Zapravo, on nam postavlja pitanje: živimo li mi doista u posljednjim vremenima? I ako da, kako se u njemu snalazimo? Jer čovjek može jednostavno zatvoriti oči i prekrižiti ruke, ali može i ustati barem pokušavajući nešto promijeniti nabolje, može ustati svjedočeći za Svjetlo.

Napetost prati sve tri knjige i ne popušta do kraja te dobivate dojam da vam stranice doslovno lete pred očima, a njih, iskreno, nije baš mali broj (cca. 1600). Unatoč tom ¨zanemarivom¨ podatku, kad završite s čitanjem, vapite za još. Napetost je samo jedna od stavki koje privlače čitateljevu znatiželjnost. Tu su ljubavi i prijateljstva, likova koji su tako dobro prikazani da ih istog trena možete zamisliti. Nisu svi vjernici, dapače, predstavljaju gotovo svaki sloj ljudskog društva, i fizički i duhovni; ali svi se oni međusobno nadopunjuju, jedni drugima daju nekakav smisao. Kada, dakle, uspijete zamisliti likove već ste se polako i upustili u pustolovinu. Krećete iz Izraela putem Rima, posjetite Svetog Oca u Vatikanu, prođete Europom te završite u Kanadi. Zanimljivo, zar ne?

Knjigu vam naravno – preporučam. Vjerujem da će svatko od vas uspjeti pronaći i sliku sebe u njoj. Ako ne, pokušajte ponovo.

Sada: „Pssst!“ i ugodno čitanje... ☺

Dora Škarica